KLASA: 034-05/24-01/105

URBROJ: 711-02-01/06-2024-2

Zagreb, 25. srpnja 2024.

 **VESNA VUČEMILOVIĆ**

 Zastupnica u Hrvatskom saboru

 **Predmet: mišljenje na zahtjev obveznice Vesne Vučemilović,**

 - daje se

Povjerenstvo za odlučivanje o sukobu interesa (dalje: Povjerenstvo) dana 15. srpnja 2024. godine zaprimilo je zahtjev za davanjem mišljenja koji je podnijela obveznica Vesna Vučemilović, zastupnica u Hrvatskom saboru.

 U zahtjevu obveznica postavlja upit postoji li sukob interesa u obavljanju dužnosti saborske zastupnice i obavljanja poslova vanjskog suradnika na Sveučilištu u Slavonskom Brodu s kojim ima sklopljen ugovor o djelu i prima naknadu za rad.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 56. sjednici održanoj 25. srpnja 2024. godine, obveznici daje mišljenje, kako slijedi.

 Povjerenstvo ističe kako obveznica može sukladno ugovoru o djelu raditi kao vanjski suradnik Sveučilišta u Slavonskom Brodu te da sukladno članku 17. stavku 3. ZSSI-a za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitaka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje, nije potrebno prethodno odobrenje Povjerenstva.

 Međutim, Povjerenstvo ukazuje obveznici da je sukladno članku 17. stavku 4. ZSSI-a dužna Povjerenstvu prijaviti primitke po navedenoj osnovi.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Vesna Vučemilović, elektroničkom dostavom
2. Objava na internetskoj stranici Povjerenstva
3. Pismohrana